Lisa 2
14.03.2024 lepingu
nr 2-2/24/251-1 juurde

HANKELEPINGU ÜLDTINGIMUSED

1.	Hankelepingu sõlmimise alus ja ese

1.1.	Hankeleping on sõlmitud lähtudes dünaamilise hankesüsteemi „Telgid ja hallid" (viitenumber 267213) alusdokumentidest ja seotud hankes „Telgi rent (Läsna)“ (viitenumber 274849 ) täitja esitatud pakkumusest.
1.2.	Tellija on sõlminud hankelepingu täitjaga, tuginedes täitja esitatud pakkumusele, avaldustele ja kinnitustele ning eeldades heas usus täitja professionaalsust ja võimekust hankelepingut nõuetekohaselt täita. Alltöövõtjate kasutamise korral jääb hankelepingu nõuetekohase täitmise eest tellija ees vastutavaks täitja.
1.3.	Hankelepingu ese on teenus (kasutatakse ka väljendit töö, rentitud vara), mis on kirjeldatud seotud hanke tehnilises kirjelduses.
1.4.	Täitja avaldab ja kinnitab, et:

1.4.1.	temal ja tema esindajal on hankelepingu sõlmimiseks kõik õigused ja volitused;
1.4.2.	ta on tutvunud hankelepinguga ja seotud hanke alusdokumentidega ning mõistab täielikult enesele võetavate kohustuste sisu ja tagajärgi ning on nõus nendes toodud tingimustega;
1.4.3.	hankelepingu täitmisega ei kahjustata kolmandate isikute õigusi ning puuduvad mistahes asjaolud, mis välistaksid tema õigusi sõlmida hankeleping ja seda nõuetekohaselt täita;
1.4.4.	ta omab hankelepingu täitmiseks vajalikke kehtivaid lubasid, registreeringuid, esindusõigusi ja sertifikaate ning nende lõppemisel lepingu kehtivusperioodil kohustub neid pikendama/uuendama. Kui lubade, registreeringute, esindusõiguste ja sertifikaatide pikendamine ei ole võimalik temast sõltumata asjaoludel, on täitja kohustus tellijat sellest koheselt teavitada;
1.4.5.	tellijale renditud vara suhtes puuduvad kolmandatel isikutel mistahes nõuded või muud õigused, mida kolmandatel isikutel on õigus renditud vara suhtes maksma panna;
1.4.6.	renditud vara ei ole rahvusvahelise sanktsiooni subjekt ega pärit sanktsiooni all olevast piirkonnas rahvusvahelise sanktsiooni seaduse (RSanS) mõttes.

1.5.	Hankelepingu üldtingimustes (edaspidi üldtingimused) ja hankelepingus sätestatud tingimuste alusel täitja kohustub tellijale osutama teenust ning tellija kohustub teenuse vastu võtma ja täitjale tasuma teenuse hinna rahas. Juhul, kui teenus tellitakse koos muu toetava teenusega, siis kohaldatakse neile võlaõigusseaduses sätestatud lepingute tingimusi ulatuses, mis ei ole reguleeritud riigihanke alusdokumentides.
1.6.	Teenuse kirjeldus, täpne sisu, teenuse osutamise koht, aeg, maht ja muu vajalik teave sätestatakse seotud hanke pakkumuse esitamise ettepanekus ja/või ostutellimuses ja/või hankelepingutes.
1.7.	Teenus peab vastama seotud hanke tingimustele, pakkumuse esitamise ettepanekule ja täitja esitatud pakkumusele. Pakutav teenus peab vastama kehtivatele õigusaktidele ja asjaomasele teenusele tavapäraselt esitatavatele nõuetele, muu hulgas kvaliteedi, liigi, kirjelduse ja mahu osas. Tingimustele peavad vastama ka teenuse juurde kuuluvad dokumendid.

2.	Hankeleping ja selle osad

2.1.	Hankelepingu lahutamatud osad on pakkumuse esitamise ettepanek, seotud hanke alusdokumendid, täitja pakkumus ning selle lisad, riigihanke menetluse ajal antud selgitused, kinnituskirjad, poolte vahel edastatud teated, üldtingimused ning kõik sõlmitavad hankelepingu muudatused.
2.2.	Hankelepingutena on käsitletavad ka ostutellimused, millega võetakse rahaline kohustus. 

3.	Tellija õigused ja kohustused

3.1.	Tellijal on õigus konsulteerida täitjaga teenuse osutamisega seotud küsimustes.
3.2.	Tellijal on õigus kasutada renditud vara iseseisvalt vastavalt sihtotstarbele ja lepingule.
3.3.	Tellijal on õigus tagastada enne lepingu lõppu kogu või osa renditud varast.
3.4.	Tellijal on õigus jooksvalt kontrollida hankelepingust tulenevate kohustuste täitmist ja teenuse osutamisega seotud dokumente.
3.5.	Tellijal on õigus kontrollida täitja poolt teenust osutavate vahetult objektil viibivate isikute viibimise aega läbipääsukaardi logi või täitja GPS väljavõtte järgi.
3.6.	Tellijal on õigus kontrollida täitja esitatud arvete, kalkulatsioonide ja muude kulutuste õigsust ja vastavust tegelikkusele. Vajadusel on õigus nõuda välja alltöövõtjate arveid.
3.7.	Tellijal on õigus anda täitjale täiendavaid juhiseid ja teha ettepanekuid.
3.8.	Tellijal on õigus muuta (sh lühendada) või pikendada teenuse osutamise perioodi, kui samal territooriumil jätkub vajadus teenuse osutamiseks/vara rentimiseks kas samas või muudetud mahus. Kui renditava vara, s.h inventari arv, maht ja neile esitatavad nõuded muutuvad, siis muudetakse ka teenuse maksumust proportsionaalselt muudatusega. Lepingu pikendamise või mahu muutmise vajaduse tekkimisest teavitab tellija täitjat esimesel võimalusel ning muudatus vormistatakse kirjalikult.
3.9.	Tellijal on õigus nõuda teenuse osutamisel ilmnenud puuduste viivitamatut kõrvaldamist.
3.10.	Tellijal on õigus nõuda teenuse osutamise katkestamist või lõpetamist, kui teenuse osutamisel selgub, et teenus ei vasta lepingutingimustele. Tellija keeldumisel teenuse osutamisest peab täitja osutama tellijale nõuetekohase teenuse. Nõuetekohase teenuse osutamiseni tellijale loetakse täitja teenuse osutamisega viivitanuks.
3.11.	Tellijal on õigus nõuda täitja süül tekkinud kahjude korvamist ja mittekvaliteetse teenuse korral selle ümber tegemist täitja poolt ilma täiendavat tasu maksmata.
3.12.	Tellija kohustub tasuma kokkulepitud tasu hankelepingus sätestatud tingimustel.
3.13.	Tellija kohustub vastama mõistliku aja jooksul kõikidele täitja poolt esitatud taotlustele juhiste täpsustamiseks.
3.14.	Tellija kohustub hüvitama renditavale varale tekitatud põhjendatud kahjud kui on tõendatud, et kahju on tekitatud tellija süül või tahtlikult. Hüvitamisele ei kuulu vara kasutamisest tekkiv loomulik kulumine.

4.	Täitja õigused ja kohustused

4.1.	Täitjal on õigus saada tellijalt hankelepingu täitmiseks vajalikku teavet. 
4.2.	Täitjal on õigus saada lepinguliste kohustuste eest kokkulepitud tasu.
4.3.	Täitja kohustub tagama teenuse vastavuse seotud hanke alusdokumentidele, õigusaktidele, heale tavale ja kokkulepitud kvaliteedinõuetele ning osutama teenust tähtaegselt ja kokkulepitud mahus.
4.4.	Täitja kohustub omal riisikol teostama seotud hanke tehnilises kirjelduses nimetatud tööd vastavalt seotud hanke alusdokumentidele, tellija esitatud lähteandmetele ja ettenähtud ehitustehnilistele nõuetele.
4.5.	Täitja kohustub tagama teenuse osutamiseks vajaliku tööjõu, transpordi, materjalid, töövahendid, masinad ja seadmed. 
4.6.	Täitja kohustub tagama teenuse osutamisel vajaliku kvalifikatsiooniga tööjõu kasutamise ja kui konkreetsete tööde tegemiseks on õigusaktides kehtestatud nõuded, et vastavat tööd võivad teostada isikud, kellel on muuhulgas nõutav majandustegevuse teade, tegevusluba või registreering, siis tagada, et vastavaid töid teostaksid isikud, kellel on nõutud majandustegevuse teade, tegevusluba või registreering või muu dokument, mis annab isikule õiguse vastava töö tegemiseks.
4.7.	Täitja peab tagama, et ta ise ja temaga töö-, töövõtu- või alltöövõtusuhtes olevad isikud järgivad töödel keskkonnakaitse-, töökaitse- ja tööohutuse, elektriohutuse ning tuleohutuse nõudeid ning hankelepingu objektil kehtivaid eeskirjade nõudeid, turvaprotseduure ja juurdepääsupiiranguid. Nimetatud kohustuse rikkumise eest kannab vastutust täitja.
4.8.	Täitja kohustub andma tellijale ülevaate renditava vara kasutamisest ja tellija nõudmisel viima läbi kasutajainstruktaaži.
4.9.	Täitja kohustub rendiperioodil renditava vara katki minekul vahetama selle välja või remontima mõistliku aja jooksul sellekohase teate kättesaamisest.
4.10.	Täitja kohustub tellija nõudmisel esitama informatsiooni (maht ja otstarve) alltöövõtjate kohta. Juhul, kui täitja on esitanud vastavasisulise informatsiooni enne hankelepingu sõlmimist, siis täitja peab tellijaga eelnevalt kooskõlastama varem nimetatud isikute vahetumise.
4.11.	Täitja on kohustatud tagama, et kui täitja tugines hankemenetluses kvalifitseerimise tingimuste vastavuse tõendamiseks teiste isikute vahenditele, siis teised isikud osalevad vahetult lepingu täitmisel alltöövõtjatena vähemalt osas, milles teiste isikute vahenditele tugineti.
4.12.	Täitja kohustub teavitama tellijat hankelepingu täitmist takistavatest asjaoludest. 
4.13.	Täitja kohustub viivitamata teavitama tellijat täitja vastu suunatud küberründest ja küberintsidendist ning esitama tellija nõudmisel tellijale küberintsidendi raporti.
4.14.	Täitja kohustub järgima hankelepingu täitmisel õiglase kaubanduse tingimusi, lähtuma keskkonnasäästlikest põhimõtetest, mitte kasutama orja- ja lapstööjõudu.
4.15.	Täitja kohustub esitama tellija nõudmisel määratud perioodi osas koondväljavõtte täitjalt ostetud teenuse kohta (sh hankelepingu sõlmimise või ostutellimuse kuupäev, teenuse nimetus, maht ja maksumus ilma käibemaksuta, hankelepingute/ostutellimuste maksumus kokku ilma käibemaksuta jms) MS Excel või tellijaga kokkuleppel muus vormingus 10 päeva jooksul vastava nõude saamisest juhul, kui pooled ei ole teisiti kokku leppinud.
4.16.	Täitja kohustub sõlmima kindlustuslepingu juhul, kui see on hankelepingus kokku lepitud.

5.	Üleandmine ja vastuvõtmine

5.1.	Üleandmise-vastuvõtmise akt on allkirjastatud dokument, mis kinnitab täitja poolt teenuse üleandmist tellijale ja tellija poolt selle vastuvõtmist. 
5.2.	Üleandmise-vastuvõtmise akti on täitja kohustatud koostama digitaalselt, kui hankelepingus ei ole kokku lepitud teisiti. Üleandmise-vastuvõtmise akt esitatakse tellijale allkirjastamiseks vahetult peale teenuse osutamist, kui hankelepingus ei ole kokku lepitud teisiti.
5.3.	Tellija ei allkirjasta üleandmise-vastuvõtmise akti, kui teenus ei vasta hankelepingus sätestatud tingimustele. Üleandmise-vastuvõtmise akti allkirjastamata jätmise korral esitab tellija vastava teate. Täitja on kohustatud lepingutingimustele mittevastavused likvideerima viivitamatult, kuid mitte hiljem kui 30 tööpäeva jooksul vastava teate esitamisest arvates, kui hankelepingus ei ole kokku lepitud teisiti. Tellija ei allkirjasta üleandmise-vastuvõtmise akti enne kui teenuse osutamisel esinevad puudused on täitja poolt täitja kulul nõuetekohaselt kõrvaldatud, kui hankelepingus ei ole kokku lepitud teisiti.

6.	Maksetingimused

6.1.	Täitja kanda jäävad teenuse üleandmisest tulenevad kulud kuni teenuse üleandmiseni. Täitja kanda jäävad ka teenusega seotud kulud ja koormatised teenuse üleandmiseni, v.a kulud, mis on põhjustatud tellijast tulenevast asjaolust, kui hankelepingus ei ole kokku lepitud teisiti.
6.2.	Tellija ei tasu täitjale ettemaksu.
6.3.	Täitja esitab arve e-arvena (masintöödeldavas XML-formaadis). 
6.4.	Tellija tasub täitjale tasu vastuvõetud teenuste eest täitja esitatud arve alusel, mis koostatakse eraldi tellijate põhiselt üks kord kuus, kui ei lepita kokku teisiti (arve esitatakse kohe peale teenuse osutamist). 

6.4.1.	Tellijapõhine arvete alajaotus (nt objekti kontaktisikute, kontaktisikute gruppide, objektide vm kaupa) lepitakse poolte vahel kokku peale hankelepingu sõlmimist.

6.5.	Täitja esitab arve järgmiste andmetega: 

Riigi Kaitseinvesteeringute Keskus, registrikood 70009764, Järve 34a, 11314 Tallinn 

Muud arvele märgitavad andmed:
•	kontaktisiku nimi Siim Pikkur;
•	hankelepingu number 267213;
•	seotud hanke viitenumber 274849;
•	riigihangete registri 15-kohaline lepinguosa viitenumber 274849001000001 ;
•	teenuse nimetus, teenuse osutamise koht, aeg, maht, arve aluseks oleva akti number, hind ja muu vajalik info. 

6.6.	Tellija tasub vastuvõetud ja tingimustele vastava teenuse eest arvel esitatud arveldusarvele 28 päeva jooksul pärast tingimustele vastava arve kättesaamist. Arve esitamise aluseks on poolte allkirjastatud üleandmise-vastuvõtmise akt, kui hankelepingus ei ole kokku lepitud teisiti.
6.7.	Tellija ei aktsepteeri arvet, mis ei vasta tingimustele. Sellisel juhul täitja esitab uue arve 7 päeva jooksul.
6.8.	Tellija kontrollib enne arve, mille maksumus on koos käibemaksuga 10 000 eurot või rohkem, tasumist täitja maksuvõla puudumist Maksu- ja Tolliameti kodulehekülje kaudu. Vähemalt 10 000 eurose maksuvõla olemasolu korral informeerib tellija tasutavast arvest Maksu- ja Tolliametit. 
6.9.	Täitja kohustub esitama vajadusel eraldi arve (inglise keeles, kui ei ole kokku lepitud teisiti)  NATO relvajõudude tarbeks tehtud kulude kohta.

6.9.1.	NATO relvajõudude tarbeks tellitud teenusele rakendub 0%-line käibemaksumäär vastavalt käibemaksuseaduse §-le 15.
6.9.2.	Maksusoodustuse rakendamise aluseks on täitjale tellija poolt esitatud käibemaksuvabastuse tõend.

7.	Vääramatu jõud

7.1.	Hankelepingust tulenevate kohustuste rikkumine on vabandatav, kui pool on rikkunud kohustust vääramatu jõu tõttu. Pooled loevad vääramatuks jõuks asjaolu, mida kohustust rikkunud pool ei saanud mõjutada ja mõistlikkuse põhimõttest lähtudes ei saanud temalt oodata, et ta hankelepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks, näiteks loodusõnnetusi, üldisi elektrikatkestusi, sõjategevust, blokaadi. Pooled ei loe vääramatuks jõuks täitja kolmandast isikust lepingupartneri suutmatust hankelepingut täita.
7.2.	Kui mistahes vääramatu jõu tingimustele vastav asjaolu tõi kaasa hankelepingu mittetäitmise hankelepingus või selle lisades ettenähtud tähtajal ning selle mõju on ajutine, on hankelepingust tulenevat kohustust rikkunud poole käitumine vabandatav üksnes ajal, mil vääramatu jõud kohustuse täitmist takistas.
7.3.	Vääramatu jõu esinemise tõttu lükatakse lepingulise kohustuse täitmise tähtaeg edasi vastavalt asjaolu mõjumise ajale, kuid mitte enamaks kui 90 päeva juhul, kui pooled ei ole teisiti kokku leppinud.
7.4.	Pool, kes ei suuda oma kohustusi vääramatu jõu tõttu täita, peab viivitamatult teatama teisele poolele nimetatud olukorra tekkimisest ja lõppemisest. Mitteteatamine või mitteõigeaegne teatamine võtab poolelt õiguse viidata rikkumise vabandatavusele, s.o vääramatu jõu esinemisele ning teavitamise kohustust rikkunud pool vastutab lepingulise kohustuse rikkumise eest vastavalt hankelepingus sätestatule.
7.5.	Juhul, kui vääramatu jõu mõju on alaline ning ei võimalda pooltel täita lepingulisi kohustusi täielikult või osaliselt, siis pooltel on õigus hankeleping üles öelda või lepingust taganeda, tehes teisele poolele vastava hankelepingust ülesütlemis- või taganemisavalduse.
7.6.	Covid-19 pandeemiast tulenevat ei käsitle pooled vääramatu jõuna. Juhul, kui pärast hankelepingu sõlmimist kehtestatakse uusi ettenägematuid piiranguid, mis on seotud Covid-19 pandeemiaga ning millest johtuvalt ei ole võimalik või on takistatud hankelepingu täitmine, siis võib see olla käsitletav vääramatu jõuna.
7.7.	Vene Föderatsiooni ja Valgevenega seotud impordi piirangutest tulenevat mõju teenuse tarnimise kohustuse täitmisele ei käsitle pooled vääramatu jõuna juhul, kui need asjaolud esinesid hankelepingu sõlmimise hetkel.

8.	Garantiikohustus

8.1.	Garantiikohustus kehtib teenusele, millele on võimalik garantiid anda. 
8.2.	Täitja annab punktis 8.1 nimetatud teenusele vähemalt 6 kalendrikuulise garantii alates hetkest, mil poolte kontaktisikud on allkirjastanud vastava üleandmise-vastuvõtmise akti, kui hankelepingus ei ole kokku lepitud teisiti.
8.3.	Täitja on kohustatud garantiiajal teenusel ilmnenud vead ja puudused kõrvaldama omal kulul esimesel võimalusel, kuid mitte hiljem kui 30 päeva jooksul vastava teate esitamisest arvates, kui ei ole kokku lepitud teisiti. Nimetatud juhul annab täitja parendatud teenusele üldtingimuste punktis 8.2 nimetatud garantiiaja.

9.	Konfidentsiaalsus- ja julgeolekutingimused 

9.1.	Konfidentsiaalse teabe all mõistavad pooled hankelepingu täitmisel teatavaks saanud teavet, isikuandmeid, turvaandmeid, selgelt tähistatud asutusesiseseks kasutamiseks tunnistatud dokumente ning muud teavet, mille avalikuks tulek võiks kahjustada tellija huve. Konfidentsiaalne teave ei hõlma endas teavet, mille avalikustamise kohustus tuleneb õigusaktidest tingimusel, et selline avaldamine viiakse läbi võimalikest variantidest kõige piiratumal viisil.
9.2.	Konfidentsiaalsusnõude kohaselt pool kohustub mitte avaldama hankelepingu kehtivuse ajal ega hiljem teise poole kirjaliku nõusolekuta teise poole konfidentsiaalset teavet, sh asutusesiseseks kasutamiseks mõeldud teavet. Pool kaitseb temale hankelepingu täitmise käigus teatavaks saanud teabe konfidentsiaalsust.
9.3.	Täitja kohustub mitte kasutama tellija kirjaliku nõusolekuta hankelepingu juurde kuuluvat dokumenti või informatsiooni, v.a juhtudel, mis on vajalikud hankelepingu täitmiseks. Kõik dokumendid peale hankelepingu ja selle lisade on tellija omand ja kui tellija nõuab, on täitja kohustatud tagastama need talle pärast hankelepingu lõppemist.
9.4.	Juhul, kui hankelepingu täitmiseks on täitjal vaja siseneda Kaitseministeeriumi valitsemisala territooriumile, siis täitja kohustub täitma kehtivaid julgeolekutingimusi. Juhul, kui täitja kasutab nimetatud territooriumil alltöövõtjaid, siis need tuleb eelnevalt kirjalikult kooskõlastada tellijaga ning ka neile rakenduvad kõik seotud hankes sätestatud julgeolekutingimused. Täitja vastutab selle eest, et alltöövõtjad täidavad julgeolekutingimusi.

9.4.1.	Kui teenuse osutamine toimub julgeolekualal/objektil/erivalverežiimiga alal, eeldab see nii täitjalt kui ka tema alltöövõtjalt(-telt) Kaitseväe „Julgeolekutingimused“ dokumendis sätestatud nõuete ja tingimuste täitmist (vt dokument nimetusega „Julgeolekutingimused“). Täitja peab taotlema kaitseväe korralduse seaduse § 41³ sätestatud nõuete alusel vähemalt seitse (7) tööpäeva enne tarne algust sissepääsuluba Kaitseväe julgeolekualale ning esitama sissepääsutaotluse oma töötajate (sh ka alltöövõtjate) andmetega ja nende taustakontrolli teostamist lubava kirjaliku nõusoleku. Täitja peab arvestama asjaoluga, et julgeolekualaste nõuete mittejärgimise korral on tellijal õigus keelduda täitja ja tema alltöövõtja(te) territooriumile lubamisest.

9.5.	Avalikkusele suunatud hankelepingu eseme või selle täitmisega seotud teavitus, sh pressiteated, tellijale viitamine reklaamis või võrguväljaandes, on lubatud ainult tellija kirjalikku taasesitamist võimaldavas vormis antud nõusolekul.
9.6.	Konfidentsiaalsusnõue on tähtajatu.

10.	Intellektuaalse omandi õigused

10.1.	Juhul, kui teenus või selle osa (sh vastav dokumentatsioon) on kaitstud intellektuaalse omandi õigustega, annab täitja tellijale autoriõiguse seaduse tähenduses ülemaailmse tagasivõtmatu lihtlitsentsi, mis kehtib autoriõiguste kehtivuse tähtaja lõpuni. Litsents loetakse üleantuks teenuse või selle osa (sh vastava dokumentatsiooni) üleandmise hetkest, mille eest eraldi tasu ei maksta. Intellektuaalse omandi õiguste üleandmise ja kasutamise tingimused võib hankelepingus kokku leppida teisti.
10.2.	Tellijale üle antav dokumentatsioon on tellija omand ning selle kasutamine või sellele viitamine on lubatud ainult tellija kirjalikku taasesitamist võimaldavas vormis antud nõusolekul.

11.	Vastutus

11.1.	Pooled kannavad teineteise ees vastutust hankelepingust tulenevate kohustuste mittenõuetekohase täitmise või täitmata jätmise korral vastavalt üldtingimustele, seotud hanke tingimustele, riigihanke alusdokumentidele, hankelepingu sätetele ja kehtivatele õigusaktidele.
11.2.	Täitja vastutab igasuguse lepingurikkumise eest, eelkõige kui teenus ei vasta hankelepingus ja selle lisades kokkulepitud nõuetele. Teenus loetakse muu hulgas mittevastavaks juhul, kui täitja poolt pakutaval teenusel ei ole kokkulepitud omadusi, teenust ei ole osutatud kokkulepitud tähtajaks, kokkulepitud mahus, ettenähtud sagedusega, täitja ei esita teenuse osutamise kohta nõuetekohast dokumentatsiooni, jätab tellijale hankelepingu täitmise kohta informatsiooni esitamata vms.
11.3.	Tellija on kohustatud teavitama täitjat e-posti teel teenuse lepingu tingimustele mittevastavusest 60 päeva jooksul arvates sellest, kui tellija sai teada teenuse lepingu tingimustele mittevastavusest. Teates kohustub tellija nõudma täitjalt kohustuse täitmist, andes ühtlasi lepingu kohaseks täitmiseks täitjale mõistliku tähtaja, mis ei tohi olla üldjuhul pikem kui 10 päeva, kui ei ole kokku lepitud teisiti. Nõuetekohase teenuse üleandmiseni tellijale loetakse täitja teenuse üleandmisega viivitanuks. Täiendavat tähtaega ei anta, kui tellijal ei ole enam huvi selle teenuse vastu.
11.4.	Teenuse tähtaegselt täitmata jätmise korral on tellijal õigus nõuda täitjalt leppetrahvi, mille suurus on kuni 1% täitmata teenuse maksumusest iga täitmisega viivitatud päeva eest, kuid mitte rohkem kui 50% hankelepingu maksumusest.
11.5.	Juhul kui täitja rikub muud lepingujärgset kohustust kui teenuse tähtaegne osutamine, siis on tellijal õigus nõuda täitjalt leppetrahvi summas kuni 500 eurot iga rikkumise eest ning lisaks leppetrahvi nõudele nõuda ka kohustuse täitmist. Kui lepingus on kokku lepitud teistsugune leppetrahvi määr mõne konkreetse kohustuse rikkumise puhuks, siis kohaldatakse lepingus konkreetselt selle rikkumise puhuks eraldi kokku lepitud leppetrahvimäära.
11.6.	Tellijal on õigus nõuda lepingu olulise rikkumise eest leppetrahvi kuni 5000 eurot ning leping(ust) üles öelda/ taganeda.
11.7.	Konfidentsiaalsuskohustuse rikkumise korral on poolel õigus nõuda kohustust rikkunud poolelt leppetrahvi kuni 10 000 eurot iga vastava juhtumi korral.
11.8.	Juhul, kui tellija viivitab arve tasumisega, on täitjal õigus nõuda tellijalt võlaõigusseaduse § 113 lõikes 1 sätestatud viivist tähtajaks tasumata summalt iga tasumisega viivitatud päeva eest, tingimusel, et viivitusest on tellijale teada antud 30 päeva jooksul selle tekkimisest. Viivise kogusuurus ei ületa 10% viivituses oleva summa suurusest.
11.9.	Lepinguga võetud kohustuste mittetäitmise või mittenõuetekohase täitmisega tellijale ja kolmandatele isikutele tekitatud kahju korral kohustub täitja taastama kahju tekitamisele eelnenud olukorra või hüvitama tellija poolt olukorra taastamiseks kantud kulud.
11.10.	Pooltel on õigus lisaks hankelepingu(st) ülesütlemisele või  taganemisele, nõuda hankelepingu olulise rikkumise eest leppetrahvi vastavalt tekitatud kahju suurusele.
11.11.	Leppetrahvid ja viivised tasutakse 28 päeva jooksul vastava nõude saamisest arvates. Tellijal on õigus arvestada tellija poolt esitatud leppetrahvi nõuete summad ja kahjuhüvitiste summad maha täitjale tasumisele kuuluvast tasust.
11.12.	Leppetrahvide ja viiviste nõudeõigus on 180 päeva alates vastava rikkumise avastamisest arvates.
11.13.	Juhul, kui täitja ei asu täitma hankelepingut, siis tellijal on õigus sõlmida hankeleping seotud hankes järgmiseks jäänud pakkujaga ning nõuda kahju hüvitamist täitja poolt esitatud pakkumuse ja uue eduka pakkuja poolt esitatud pakkumuse maksumuse vahe ulatuses.
11.14.	Leppetrahv on kokkulepitud kohustuse täitmise tagamiseks, mitte kohustuse täitmise asendamiseks. Leppetrahvi nõudmine ei võta tellijalt õigust nõuda täiendavalt lepingu rikkumisega tekitatud kahju hüvitamist.

12.	Hankelepingu lõpetamise alused

12.1.	Tellija annab hankelepingu(st) ülesütlemisel/taganemisel täitjale mõistliku tähtaja lepingu täitmiseks, mis ei või üldjuhul olla pikem kui 30 päeva. Hankelepingu täitmiseks antav tähtaeg ei vabasta poolt vastutusest kohustuse rikkumise eest.
12.2.	Hankelepingu täitmiseks antud täiendava tähtaja möödumisel tellija võib esitada täitjale kirjaliku hankelepingu(st) ülesütlemise avalduse või taganemisavalduse. Hankelepingu(st) ülesütlemine või taganemine loetakse toimunuks tellija poolt ülesütlemise avalduse või taganemisavalduse kättesaamisest arvates. Hankelepingu(st) ülesütlemise avaldust või taganemisavaldust ei ole vaja esitada, kui täiendava tähtaja andmisel on tellija eelnevalt kirjalikult selgitanud, et tähtaja jooksul lepingujärgse kohustuse täitmata jätmisel ütleb tellija hankelepingu üles/taganeb tellija hankelepingust. Sel juhul lõpeb hankeleping tellija poolt hankelepingu täitmiseks määratud tähtaja möödumisel ja tingimusel, et täitja ei ole pakkunud tellijale kohast täitmist.
12.3.	Poolel on õigus hankeleping täiendava tähtajata üles öelda või hankelepingust taganeda, kui pool on hankelepingust tulenevaid kohustusi oluliselt rikkunud (oluline lepingurikkumine). Sel juhul esitab üks pool teisele poolele kirjaliku hankelepingu ülesütlemis-/taganemisavalduse mõistliku aja jooksul olulisest lepingurikkumisest teadasaamisest arvates. Hankelepingu(st) ülesütlemine/taganemine loetakse toimunuks, kui pool on saanud ülesütlemis-/taganemisavalduse kätte. Oluliste lepingurikkumistega on muu hulgas tegemist juhul, kui:

12.3.1.	rikutakse üldtingimustest ja/või hankelepingust tulenevaid kohustusi tahtlikult või raske hooletuse tõttu;
12.3.2.	täitja on jätnud tellija antud täiendava tähtaja jooksul oma kohustused täitmata;
12.3.3.	täitja edastab tellijale teate täitmisest keeldumise kohta;
12.3.4.	esitatakse valeteavet või võltsitud andmeid;
12.3.5.	rikutakse konfidentsiaalsuskohustust;
12.3.6.	kohustuse rikkumine annab poolele mõistliku põhjuse eeldada, et teine pool ei täida kohustust ka edaspidi;
12.3.7.	täitjal esineb lepingu kehtivuse ajal seadusrikkumisi hankelepingu esemeks oleva teenuse müügil või teenuste osutamisega;
12.3.8.	täitjal lõppevad kohustuste täitmiseks vajalikud load ning täitja ei pikenda neid; 
12.3.9.	täitja on enam kui 3 korral rikkunud üldtingimusi, seotud hanke ja/või hankelepingu tingimusi.

12.4.	Tellijal on õigus hankeleping erakorraliselt üles öelda juhul, kui täitja suhtes on tehtud pankrotiotsus või on algatatud likvideerimisprotsess või täitjal lõppevad kohustuste täitmiseks vajalikud load ja lubade pikendamine ei ole võimalik temast sõltumata asjaoludel.
12.5.	Tellijal on õigus hankeleping igal ajal üles öelda, teatades sellest täitjale vähemalt 90 päeva ette, kui hankelepinguga ei ole sätestatud teisiti.

13.	Lõppsätted

13.1.	Hankeleping jõustub tellija allkirjastamisest, kui hankelepingu projekt on enne pakkumuse esitamist tehtud kättesaadavaks täitjale ja viimane on esitanud sellega arvestades pakkumuse riigihangete seaduse mõistes või kui hankelepinguga ei ole teisiti sätestatud. Muul juhul jõustub hankeleping mõlemapoolsel allkirjastamisel.

13.1.1.	Tellija ja täitja käsitlevad hankelepinguna ka ostutellimust ning on kokku leppinud, et ostutellimusele kohalduvad kõik hankelepingu üldtingimused, kui seotud hankes ei ole sätestatud teisiti. 
13.1.2.	Pooled on kokku leppinud, et ostutellimus, mille maksumus on väiksem kui 50 000 eurot käibemaksuta ja mille täitmine toimub ühekordse ostuna, jõustub siis, kui tellija on selle kirjalikku taasesitamist võimaldavas vormis e-posti teel täitjale edastanud. Pooled on kokku leppinud, et sellisel juhul on kõik hankelepingu tingimused sätestatud seotud hanke dokumentides, ostutellimuse vormi enne pakkumuse esitamist täitjale kättesaadavaks ei tehta ning seda ei allkirjastata.

13.2.	Hankelepingu täitmise keel on eesti keel, kui pooled ei ole teisiti kokku leppinud. 
13.3.	Hankelepingu täitmisel ja hankelepingust tulenevate vaidluste korral lähtutakse Eesti Vabariigi õigusaktidest, kui pooled ei ole teisiti kokku leppinud. 
13.4.	Pooled on kokku leppinud võtta tarvitusele kõik abinõud omavaheliste erimeelsuste lahendamiseks läbirääkimiste teel. Kokkuleppele mittejõudmisel lahendatakse vaidlus vastavalt Eesti Vabariigi õigusele Harju Maakohtus, välja arvatud juhul, kui pooled on teisiti kokku leppinud. 
13.5.	Hankelepingu üksiku sätte kehtetus ei too kaasa kogu hankelepingu või teiste sätete kehtetust.
13.6.	Kumbki pool ei oma õigust oma lepingulisi õigusi ja kohustusi üle anda kolmandatele isikutele teise poole kirjaliku nõusolekuta.
13.7.	Sõlmitud hankelepingu muutmises võib kokku leppida riigihangete seaduses toodud alustel ja mahus.
13.8.	Hankelepingu muudatused kehtivad juhul, kui need on vormistatud kirjalikult. Kirjaliku vorminõude mittejärgimisel on lepingu muudatused tühised. Kõik lepingu muudatused jõustuvad pärast nende allkirjastamist poolte poolt või poolte määratud tähtajal, kui ei ole kokku lepitud teisiti. 
13.9.	Kõik teated, millel ei ole õiguslikku tagajärge, esitatakse e-posti teel ning peavad olema adresseeritud lepingu kontaktisikutele juhul, kui hankelepingus ei ole teisiti kokku lepitud.
13.10.	Pool teavitab teist poolt kontaktisiku või muude andmete muutumisest viivitamata e-posti teel. Seda teadet ei loeta hankelepingu muudatuseks.
13.11.	Poolte vaheliste õiguslikku tähendust omavate teadete ja muu info edastamine peab toimuma kirjalikult või e-posti teel digitaalselt allkirjastatuna. Teatis loetakse kättesaaduks ka juhul, kui see on edastatud postiasutuse poolt tagasisaadetava väljastusteatega lepingus tähendatud asukohta ja teate posti panemisest on möödunud 5 päeva. E-posti teel teate saatmise korral loetakse teade kättesaaduks järgmisel tööpäeval.
13.12.	Dokumentide hierarhia: seotud hanke tehniline kirjeldus, hankeleping, üldtingimused.